MTN in sop nadat hy data duurder maak | Netwerk24
Deur Petrus Malherbe 22 Februarie 2019 14:20
MTN moet nou op 4 Maart voor Okosa se afdeling vir voldoening en verbruikersake verskyn.
In 'n verklaring sê die owerheid die diensverskaffer het versuim om hom sewe dae kennis te gee dat hy die prys van die bondel van R10 na R30 opstoot.
Regulasies bepaal dat diensverskaffers nie 'n diens teen betaling mag bied sonder dat die prys daarvan minstens 'n week voor die tyd aan Okosa deurgegee word nie.
Omdat MTN dit nie gedoen het nie, kan hy nou 'n boete van "nie minder nie as R100 000" of 10% van sy jaarlikse omset opgelê word.
Die betrokke databondel gee gebruikers een gigagreep data spesifiek vir WhatsApp wat geldig is vir 30 dae.
MTN het verduidelik die verhoging is uit noodsaaklikheid gedoen. Die diensverskaffer moes kies om óf die regulasies te oortree deur nie 'n week kennis te gee nie, óf om "meer ernstige skade" te lei, sê Okosa.
Die diensverskaffer moet nou op 4 Maart voor die reguleerder se afdeling vir voldoening en verbruikersake verskyn.
"Okosa werk die afgelope paar jaar onverpoos om die koste van kommunikasie deur middel van regulasies te verlaag," sê Paseka Maleka, woordvoerder.
"Okosa is van mening dat MTN se optrede die owerheid se pogings ondermyn."
Die owerheid het ook verlede jaar nuwe reëls ingestel waarvolgens diensverskaffers onder meer intekenare moet toelaat om ongebruikte data na 'n volgende kalendermaand oor te dra.